
Vienas didžiausių metų nuomos sandorių – verslo centre „Hero“: štai kas įsikurs

Verslo centre „Hero“ vienas po kito įvyko trys patalpų nuomos sandoriai. Kaip buvo skelbta, balandį sudaryta viena didžiausių nuomos sutarčių Vilniuje – išnuomota 5,4 tūkst. kv. m ploto biuro patalpų, kuriose įsikurs viena iš pasaulyje pirmaujančių investicijų fondų administravimo bendrovių „Citco“. Prie „Hero“ šeimos prisijungia pasaulinė įmonių valdymo ir finansinių paslaugų grupė „Amicorp“, o savo padalinį verslo centre plečia ten jau veikianti skaitmeninė sveikatingumo įmonė „Wire Salad“.
„Kiekvienas sandoris mums yra itin svarbus, nes parodo, kad „Hero“ gali atliepti skirtingus įmonių poreikius. „Citco“ turėjome galimybę pasiūlyti didelę, vienoje vietoje sutelktą biuro erdvę. „Amicorp“ papildo čia besikuriančių tarptautinių bendrovių ratą. O „Wire Salad“ plėtra rodo, kad jau įsikūrusios komandos čia mato savo tolesnį augimą. Tai – geras signalas, kad verslo centras tampa ilgalaike įmonių veiklos ir augimo vieta“, – sako nekilnojamojo turto (NT) bendrovės „Realco“ NT vystymo vadovė Gintarė Žemaitė.
Darbuotojai grįžta į biurus
Pasak G. Žemaitės, tokio masto sandoris – „Citco“ išnuomotos 5,4 tūkst. kv. m patalpos – atspindi tai, kas šiandien svarbu didelėms organizacijoms renkantis biurą.
„Vertinamas ne tik jo plotas ar vieta, bet ir pastato funkcionalumas, darbo aplinkos kokybė, poilsio bei sporto erdvės ir kasdienės paslaugos darbuotojams. Todėl „Citco“ įsikūrimą laikome svarbiu projekto kokybės įvertinimu“, – pažymi „Realco“ NT vystymo vadovė.
Jos teigimu, dabar vyrauja tendencija grįžti į biurus, o per pandemiją susiformavęs įprotis dirbti iš namų pamažu nyksta.
„Kuriant „Hero“ vizija buvo aiški – pasiūlyti darbo vietą, kurioje žmonės galėtų produktyviai dirbti ir gerai jaustis. Skirtingiems darbuotojų poreikiams pritaikytas pastatas gali prisidėti ir prie didesnio darbo našumo, ir prie geresnės kasdienės patirties. Augantis verslo centro užimtumas rodo, kad ši vizija atliepia įmonių bei jų darbuotojų poreikius“, – sako G. Žemaitė.
Dar du nuomos sandoriai
Prie „Hero“ nuomininkų prisijungusi tarptautinė įmonių grupė „Amicorp“ išsinuomojo virš 227 kv. m biuro patalpų. Ji veikia 33 metus, turi per 40 biurų daugiau kaip 30-yje šalių, o jos Vilniaus padalinys Baltijos ir Šiaurės Europos rinkose veikia virš 19 metų. Bendrovė teikia įmonių valdymo, apskaitos, mokesčių, finansų rinkų ir fondų administravimo paslaugas.
Verslo centre jau veikianti „Wire Salad“ pasirašė sutartį dėl papildomų 190 kv. m ploto. Skaitmeninius produktus sveikatingumo ir grožio sritims kurianti bendrovė šiemet pateko į sparčiausiai augančių Europos įmonių „FT1000“ reitingą. Dar rinkdamasi „Hero“ įmonė pabrėžė ne tik verslo centro lokaciją, bet ir jos veiklai artimą sveikatingumo kryptį – komandai buvo svarbi į darbuotojų judėjimą, sveikatą ir gerą savijautą orientuota pastato koncepcija.
„Todėl džiaugiamės, kad bendrovė nusprendė plėstis būtent „Hero“ – tai laikome sėkmingo bendradarbiavimo rezultatu. Projektuojant verslo centrą ir buvo siekiama, kad pastate galėtų įsikurti skirtingo dydžio ir veiklų komandos. Pastarieji sandoriai rodo, kad „Hero“ savo darbo vietos viziją mato įvairios įmonės, kurios esamas erdves gali lanksčiai pritaikyti savo darbo aplinkai kurti“, – teigia „Realco“ NT vystymo vadovė.
„Realco“ – viena didžiausių nekilnojamojo turto (NT) plėtros bendrovių Lietuvoje. Šiais metais veiklos 20-metį mininti įmonė plėtoja gyvenamosios, visuomeninės ir komercinės paskirties projektus, kurie išsiskiria aukšta kokybe, inovatyviais sprendimais ir dėmesiu klientų poreikiams tiek Lietuvoje, tiek už jos ribų.

